Կիրակի, Օգոստոս 20ին, Իրանի մէջ Գերմանիոյ դեսպան Միխայէլ Ֆօն ՈւնկերՇթերնպերկ, ընկերակցութեամբ իր կնոջ եւ արտաքին գործոց նախարարի օգնականին, ինչպէս նաեւ Ատրպատականի նահանգապետի ներկայացուցչին, ժամանեց Ատրպատականի հայոց թեմը եւ ընդունուեցաւ Ատրպատականի հայոց թեմի Առաջնորդ՝ Գերշ. Տ. Գրիգոր Ս. Եպս. Չիֆթճեանի եւ Ազգային վարչութեան անդամներ՝ ատենապետ Ռուբիկ Ջանանեանի եւ ատենադիր՝ Գագիկ Ջորջեանի կողմէ: Դեսպանը իր ընկերակիցներով նախ Լիլաւայի Սուրբ Սարգիս եկեղեցւոյ մէջ մատուցուած Ս. պատարագին ներկայ գտնուեցաւ, թաւրիզահայ համայնքի բարեպաշտ ժողովուրդին աղօթակից ըլլալով: Ս. Պատարագի աւարտին առաջնորդ Սրբազանը բարի գալստեան խօսք ուղղեց դեսպանին եւ անոր ընկերակիցներուն: Ապա, ազգային առաջնորդարանի «Էմիլ Յակոբեան» դահլիճին մէջ տեղի ունեցաւ պաշտօնական հանդիպում: Առաջնորդ Սրբազանը դարձեալ բարի գալուստ մաղթելով, համապարփակ տեղեկութիւն տուաւ դեսպանին, որ հիւսիսային Իրան իր այցելութեան առաջին կայքը ընտրած էր Ատրպատականի ազգային առաջնորդարանը, ուրկէ ան պիտի ուղղուէր նաեւ Սուրբ Ստեփանոսի եւ Ս. Թադէի պատմական վանքերը: